
PËR MIRATIMIN E RREGULLORES MODEL TË PLANIFIKIMIT
 
Në mbështetje të nenit 100 të Kushtetutës dhe të pikës 6, të nenit 88, të ligjit nr.10 119, datë 23.4.2009 “Për planifikimin e territorit”, të ndryshuar, me propozimin e ministrit të Punëve Publike dhe  transportit, Këshilli i Ministrave 
 
VENDOSI:
 
1. Miratimin e rregullores model të planifikimit, sipas shtojcës 1, që i bashkëlidhet këtij vendimi dhe është pjesë përbërëse e tij.
2. Ngarkohen autoritetet vendore të planifikimit, të përcaktuara në nenin 12, të ligjit nr.10119, datë 23.4.2009 “Për planifikimin e territorit”, të ndryshuar, për zbatimin e këtij vendimi
Ky vendim hyn në fuqi pas botimit në Fletoren Zyrtare dhe i shtrin efektet nga data 30 shtator 2011.
  
KRYEMINISTRI
 Sali Berisha


SHTOJCA 1
RREGULLORE MODEL E PLANIFIKIMIT

SEKSIONI 1
DISPOZITA TË PËRGJITHSHME


Neni 1
Qëllimi

Kjo rregullore nxit planifikimin dhe zhvillimin e qëndrueshëm të territorit, duke shërbyer si instrumenti i vetëm, mbi të cilin mbështetet autoriteti vendor i planifikimit, për shqyrtimin e kërkesave për zhvillim dhe dhënien e lejeve për punime, deri në miratimin e instrumenteve vendore të planifikimit dhe të kontrollit të zhvillimit për territorin e tyre administrativ.

Neni 2
Objekti

1. Kjo rregullore përcakton rregullat model dhe kushtet e zhvillimit të tokës ose të strukturave në të, rastet e zbatimit të saj si dhe hapat që ndiqen nga autoritetet e planifikimit për të orientuar zhvilluesit në procesin e zhvillimit në mungesë të instrumenteve vendore të planifikimit.
2. rregullorja model e planifikimit normon:
a) përcaktimin e përdorimeve ekzistuese të tokës në një zonë;
b) përcaktimin e intensitetit të ndërtimit dhe të treguesve të tjerë të zhvillimit të gjendjes ekzistuese në një zonë;
c) përcaktimin e kufijve të zonës, ku përcaktohen përdorimi dhe treguesit sipas germave “a”               dhe “b” të kësaj pike;
ç) përcaktimin e rasteve të zbatimit të kësaj rregulloreje, dhe të kushteve përkatëse;
d) përcaktimin e hapave që ndiqen për të zhvilluar në kushtet e përdorimit të kësaj rregulloreje. 
Neni 3
Përkufizime

Termat e përdorur në këtë Rregullore kanë të njëjtin kuptim me ato të përcaktuara në nenin 3 të ligjit nr.10 119, datë 23.4.2009 “Për planifikimin e territorit”, dhe në aktet nënligjore në zbatim të tij.

SEKSIONI 2
RASTET E ZBATIMIT, KUSHTET DHE RREGULLAT E PËRDORIMIT TË KËSAJ RREGULLOREJE

Neni 4
Rastet e zbatimit të rregullores model të planifikimit

1. Dispozitat e kësaj rregulloreje zbatohen vetëm për:
a) zhvillimin në zonat e sistemit territorial urban, sipas përcaktimit të “Rregullores Kombëtare të Planifikimit”, dhe gjithmonë vetëm për parcelat e kategorizuara si “truall” në Regjistrin e Pasurive të Paluajtshme;
b) zhvillimin në zonat me kategori ekzistuese të përdorimit të tokës A. Banim, sipas përcaktimit të “Rregullores Kombëtare   të Planifikimit”, për kategoritë bazë të përdorimit të tokës dhe të strukturave në të, si edhe për struktura të tipit “infrastrukturë publike” sipas përcaktimit të pikës 30 të nenit 3, të ligjit nr.10 119, datë 23.4.2009 “Për planifikimin e territorit”;
c) zhvillimin e strukturave me funksione në shërbim të banimit, si garazh familjar, njësi shitjeje me pakicë brenda nën-njësisë strukturore të banimit, bare dhe restorante në nivel nënnjësie strukturore banimi.
2. Dispozitat e kësaj rregulloreje nuk zbatohen për zhvillimin e strukturave me funksione shërbimi: 
- pika karburanti, 
- të gjitha strukturat sipas kategorive bazë të përdorimit të tokës dhe të strukturave të përcaktuara në “Rregulloren Kombëtare  të Planifikimit”, të cilat nuk përmenden në pikën 1 të këtij neni.

Neni 5
Zhvillimi i infrastrukturave në kushtet e zbatimit të rregullores model të planifikimit 

1. Pavarsisht nga sa përcaktohet në nenin 4 të kësaj rregulloreje, autoriteti vendor i planifikimit, subjekt i kësaj rregulloreje, zhvillon projekte të rëndësishme të infrastrukturës publike vendore, në zbatim të kushteve teknike të kërkuara për infrastrukturën publike sipas përcaktimit të legjislacionit të posaçëm në fuqi, dhe në çdo rast garanton që: 
a) çdo kërkesë apo nismë për projektin shpjegohet, dokumentohet apo rishikohet gjatë procesit të këshillimit publik;
b) autoriteti përgjegjës për miratimin e kërkesës, në rastet kur vlerëson se faktet janë të pamjaftueshme, të pasakta ose të papërshtatshme, për nisjen e procesit për hartimin e instrumentit vendor të planifikimit, i kërkon kryetarit të njësisë së qeverisjes vendore të organizojë, të paktën, një seancë dëgjimi publik, për të marrë vërejtjet e propozimet e palëve të interesuara;
c) vendimi i kryetarit të njësisë së qeverisjes vendore për kërkesën për hartimin e projektit botohet në regjistrin e planifikimit të territorit së bashku me elementet dokumentuese të kërkesës;
ç) autoriteti përgjegjës për hartimin e projektit siguron që të realizohet një proces dialogu, bashkëpunimi dhe bashkërendimi, me çdo autoritet të planifikimit dhe palë të interesuar, përpara fillimit dhe gjatë hartimit të projektit;
d) projekti bashkërendohet ose është subjekt këshillimi të paktën në dy faza, në fazën e projektidesë dhe në fazën e projektit përfundimtar që paraqitet për miratim nga autoriteti përgjegjës; 

dh) afatet e shprehjes së qëndrimit nga autoritetet e tjera të planifikimit dhe palët e interesuara fillojnë të nesërmen e datës së botimit në regjistër dhe në mjetet tradicionale të informimit zyrtar të kërkesës së miratuar, si dhe realizohen përmes hapësirave të krijuara nga procesi i bashkërendimit dhe këshillimit gjatë hartimit të projektit, sipas planit të veprimeve për këtë qëllim. Gjatë kësaj periudhe çdo palë e interesuar ka të drejtë të paraqesë vërejtje apo propozime si dhe të negociojë për përmbajtjen e projektit dhe për të gjitha të drejtat dhe detyrimet që rrjedhin nga propozimet e tij;
e) drafti përfundimtar i projektit botohet në regjistër dhe në mjetet tradicionale të informimit publik dhe zyrtar, si dhe është subjekt për vërejtje dhe sugjerime nga palët e interesuara dhe autoritetet e interesuara të planifikimit, brenda një periudhe 30-ditore. Mosparaqitja e vërejtjeve apo propozimeve, brenda afateve të përcaktuara në këtë pikë, vlerësohet pranim i heshtur i projektit, përveç rasteve të pamundësisë për shkaqe të përligjura e të pavarura nga subjekti në fjalë, e të cilat duhet të njoftohet në mënyrë të argumentuar, sipas përcaktimeve të Kodit të Procedurave Administrative, për rivendosjen në afat;
ë) dhjetë ditë pas përfundimit të afatit të shprehur në germën “e” të kësaj pike, autoriteti përgjegjës për hartimin e projektit shqyrton vërejtjet ose propozimet e autoriteteve dhe palëve të interesuara. Në rast se ato prekin ndjeshëm elemente thelbësore dhe përmbajtjen bazë të projektit të infrastrukturave publike ose paraqesin situata konfliktuale mes palëve të interesuara, autoriteti përgjegjës për hartimin e projektit organizon një seancë dëgjimi publik midis palëve të interesuara dhe i kthen projektin për rishikim grupit teknik që e ka hartuar atë;
f) përmbledhja e vërejtjeve, propozimeve dhe vendimeve sipas germës “ë” të kësaj pike botohet në regjistër dhe në mjetet e informimit publik;
g) dhjetë ditë pas realizimit të dëgjimit publik të parashikuar në gërmën “ë” të kësaj pike, grupi teknik dorëzon pranë autoritetit përgjegjës për hartimin e projektit, projektin e rishikuar. Autoriteti përgjegjës e shqyrton projektin dhe vendos ta miratojë atë dhe të nisë procedurën për lejen e infrastrukturës, ose ta rishikojë bazuar në një dëgjim publik të fundit, që duhet organizuar 5 ditë pas shqyrtimit të projektit; 
gj) projekti përfundimtar i miratuar botohet në regjistër dhe në mjetet tradicionale të komunikimit dhe informimit zyrtar, 15 ditë nga miratimi i tij nga autoriteti përgjegjës. 

Neni 6
Kushtet e përgjithshme për autoritetet vendore të planifikimit 

1. Autoritetet vendore të planifikimit, subjekt i kësaj rregulloreje, nuk mund të ndryshojnë:
a) përdorimin ekzistues të tokës dhe të strukturave në të, për kategoritë bazë të përdorimit të tokës, sipas përkufizimit të tyre në “Rregulloren Kombëtare të Planifikimit”, 
b) intensitetin e ndërtimit dhe të treguesve të tjerë të zhvillimit, sipas përcaktimit të  kësaj rregulloreje dhe të “Rregullores  Kombëtare  të Planifikimit ”. 

Neni 7
Hapat paraprake që ndërmerren nga autoriteti i planifikimit për zbatimin e Rregullores model të planifikimit

1. Autoriteti vendor i planifikimit përgatit hartën e detyrueshme të kategorive ekzistuese të përdorimit të tokës dhe të strukturave në të për territorin adminsitrativ të njësisë së qeverisjes vendore, në përputhje me kategoritë bazë të përdorimit të tokës sipas përcaktimeve të “Rregullores Kombëtare të Planifikimit”.
2. Harta e kategorive ekzistuese të përdorimit të tokës dhe strukturave në të, sipas përcaktimit të pikës 1 të këtij neni, miratohet me vendim të këshillit të njësisë së qeverisjes vendore dhe publikohet përmes regjistrit dhe mjeteve tradicionale të informimit dhe komunikimit publik dhe zyrtar. 



3. Këshilli i njësisë së qeverisjes vendore, mund të organizojë një seancë të dëgjimit publik para se të miratojë hartën e kategorive ekzistuese të tokës dhe strukturave në të, sipas përcaktimit të pikës 1 të këtij neni, nëse e gjykon të arsyeshme.
4. Autoriteti vendor i planifikimit, njëkohësisht me procesin e hartimit të hartës së kategorive ekzistuese të përdorimit të tokës dhe strukturave në të, sipas përcaktimit të pikës 1 të këtij neni, përgatit hartën e detyrueshme të nënnjësive strukturore ekzistuese në territorin administrativ të njësisë së qeverisjes vendore, në përputhje me kriteret dhe mënyrën e përcaktimit të nënnjësive strukturore sipas përcaktimit të “Rregullores kombëtare të planifikimit”.
5. Harta e nënnjësive strukturore ekzistuese miratohet dhe publikohet sipas proçedurës së përcaktuar në pikën 2 të këtij neni. 
6. Përdorimi ekzistues i tokës në çdo nën-njësi strukturore caktohet duke u mbështetur në hartën e kategorive ekzistuese të përdorimit të tokës dhe strukturave në të. 
7. Në rast se në momentin e zhvillimit përmes zbatimit të instrumenteve të përcaktuara në këtë rregullore, njësia e qeverisjes vendore ka vendosur dhe ka informacion për zhvillime sipas nenit 5 të kësaj rregulloreje, ajo njofton publikun dhe zhvilluesit përmes një harte të detyrueshme publike që përmban llojet dhe vendosjen në territor të këtyre zhvillimeve. Kjo hartë botohet në regjistër dhe në mjetet e komunikimit dhe informimit publik.  
8. Në rast se në momentin e zhvillimit përmes kësaj rregulloreje, njësia e qeverisjes vendore ka vendosur të zbatojë qoftë edhe një nga instrumentet e veçanta të kontrollit të zhvillimit, dhe ka hartuar programin përkatës sipas ligjit nr.10 119, datë 23.4.2009, “Për planifikimin e territorit”, dhe në përputhje me aktet nënligjore në zbatim të tij, ajo duhet të njoftojë publikun dhe zhvilluesit përmes botimit në regjistër dhe në mjetet tradicionale të informimit. 

Neni 8
Kërkesa për zhvillim

1. Kërkesa për zhvillim dhe/ose ndërtim e kryer në kushtet e mungesës së instrumenteve të planifikimit vendor dhe bazuar në këtë rregullore përmban: 
- kufirin e nënnjësisë strukturore brenda së cilës ndodhet parcela ku kryhet zhvillimi, të përcaktuar në përputhje me pikën 4 të nenit 7, të kësaj rregulloreje, 
- llojin e përdorimit ekzistues të tokës në përputhje me nenin 7 të kësaj rregulloreje, dhe 
- treguesit ekzistues të zhvillimit në përputhje me nenin 9 të kësaj rregulloreje.
2. Njësia e qeverisjes vendore zbaton kërkesat mbi përdorimin dhe treguesit e zhvillimit të nënnjësisë strukturore përkatëse, në rastet kur zhvillimi i kërkuar do të kryhet në dy prona, secila e vendosur në nënnjësi strukturore të ndryshme kufitare ndërmjet tyre. Ky zhvillim kryhet në përputhje me përcaktimet e nenit 4 dhe nenit 5 të kësaj rregulloreje. 

Neni 9
Treguesit e zhvillimit 

1. Autoriteti vendor i planifikimit, për çdo nën-njësi strukturore banimi dhe/ose infrastrukturë të krijuar në përputhje me këtë rregullore, në momentin e marrjes së një kërkese për zhvillim dhe/ose ndërtim, llogarit treguesit e zhvillimit të cilët mbeten të pandryshuar në zonë ose përmirësohen sipas përcaktimeve të pikës 3 të këtij neni, për t’u zbatuar nga zhvilluesi ose kërkuesi i zhvillimit në hartimin e projektit të zhvillimit. 
2. Treguesit sipas përcaktimit të pikës 1 të këtij neni, janë:
a) Intensiteti i ndërtimit të nënnjësisë strukturore;
b) Koeficienti i shfrytëzimit të tokës për ndërtime të nënnjësisë strukturore;
c) Koeficienti i shfrytëzimit për rrugë;
ç) Koeficienti i shfrytëzimit për hapësira publike, përfshirë ato të gjelbra;


d) Specifikime të tjera për llojin dhe cilësinë e strukturës së re, që njësia e qeverisjes vendore ose qendrore kërkon të vendosë, në përputhje me dispozitat ligjore në fuqi, dhe veçanërisht me rregulloren kombëtare të ndërtimit, sipas nenit 25, të ligjit nr.10 119, datë 23.4.2009 “Për planifikimin e territorit”.
3. Treguesit, sipas përcaktimit të pikës 2 të këtij neni, llogariten sipas përcaktimeve për këta tregues në “Rregulloren kombëtare  të planifikimit ” dhe në përputhje me përcaktimet e këtij neni. 
4. Treguesit e përcaktuar në gërmat “a” dhe “b”, të pikës 2, të këtij neni, llogariten vetëm për strukturat banim ekzistuese dhe për parcelat me zhvillim banimi ekzistues, duke mos përfshirë në llogaritje sipërfaqen e parcelës ku do të kryhet zhvillimi dhe strukturën që mund të ekzistojë në të. 
5. Treguesit e percaktuar në gërmat “c” dhe “d”, të pikës 2, të këtij neni, llogariten për të gjithë sipërfaqen e nënnjësisë strukturore dhe përmirësohen në përpjesëtim të drejtë me zhvillimin e ri. 
6. Parcelat e nënnjësisë strukturore, në të cilat ka struktura ekzistuese me përdorim shërbime publike, nuk përfshihen në llogaritjen e treguesve sipas përcaktimit të gërmës “a” dhe “b”, të pikës 2 të këtij neni. 
7. Zhvillimi i ri, sipas përcaktimit të dispozitave të këtij neni, siguron gjithashtu hapësirën e nevojshme të parkimit sipas përcaktimit të “ Rregullores kombëtare të planifikimit”.

Neni 10
Kushte për zhvillim

1. Strukturat e reja që ndërtohen bazuar në përcaktimet e kësaj rregulloreje, duhet të kenë lidhje të drejtpërdrejtë me infrastrukturat publike dhe nuk duhet të cënojnë hapësirat ekzistuese publike në zonën ku kryhet zhvillimi i ri.  
2. Fasadat e strukturës së re që ndërtohet duhet të respektojnë vijat përkatëse mbizotëruese të ndërtimit, por në çdo rast, fasada e orientuar nga rruga e hierarkisë më të lartë që ndodhet në kufi të parcelës me zhvillimin e ri, nuk duhet të jetë më afër se sa 5 (pesë) metra nga kufiri ndarës i trotuarit të rrugës ekzistuese me pronën ku kryhet zhvillimi i ri. Strukturat konsol në këtë fasadë, mund të tejkalojnë kufirin e përmendur në këtë pikë vetëm me 2 (dy) metra. Treguesit e distancave për fasadat e tjera duhet të respektojnë treguesit e distancave sipas përcaktimit të “Rregullores kombëtare të planifikimit”, si dhe të jenë në përputhje me përcaktimet e kësaj rregulloreje për treguesit e zhvillimit. 
3. Në çdo rast, zhvillimi i ri duhet të jetë në përputhje me kushtet dhe kërkesat e posaçme të përcaktuara në legjislacionin në fuqi.
4. Procedura e marrjes së lejes për punime dhe lejes së përdorimit realizohet në përputhje me ligjin nr.10 119, datë 23.4.2009 “Për planifikimin e territorit”, dhe me aktet nënligjore në zbatim të tij. 
5. Nuk hartohet plan i detajuar vendor në rastet e zhvillimit përmes kësaj rregulloreje. 
6. Rastet e zhvillimit subjekt i kësaj rregulloreje, në të cilat kërkohet prishja e plotë ose e pjesshme e një strukture ekzistuese në një zonë të konsoliduar urbane dhe zëvendësimi i saj nga një strukturë e re që realizon të njëjtin përdorim dhe përmirëson cilësinë në materiale, zgjidhje të brendshme arkitektonike dhe sistem konstruktiv, nuk mund të ndryshojnë: 
a) intensitetin e ndërtimit brenda parcelës nga ai i mëparshëm;
b) lartësinë maksimale në metra dhe as koeficientin e shfrytëzimit të tokës për ndërtim brenda parcelës nga ato të mëparshmet;
c) distancat nga kufiri i pronës, nga rruga dhe nga strukturat e tjera, sikurse edhe struktura që do të zëvendësohet. 
7. Një zhvillim i kërkuar në përputhje me dispozitat e kësaj rregulloreje, nuk kryhet nëse intensiteti i ndërtimit ekzistues në nënnjësinë strukturore të banimit, i llogaritur sipas përcaktimit të pikave 3, 4, 5 dhe 6 të nenit 9 të kësaj rregulloreje, është i barabartë ose më i madh se vlera 3, pavarësisht nga vlera e treguesve të tjerë sipas përcaktimit të pikës 2 të nenit 9 të kësaj rregulloreje. 
8. Një zhvillim i kërkuar në përputhje me dispozitat e kësaj rregulloreje në rastet kur koeficienti ekzistues i shfrytëzimit të tokës për ndërtime, i llogaritur sipas përcaktimit të pikave 3, 4, 5 dhe 6 të nenit 9 të kësaj rregulloreje, në nënnjësinë strukturore është i barabartë ose më i madh se vlera 65%, kryhet vetëm nëse intensiteti i ndërtimit të nënnjësisë strukturore është në vlerën 1,5 ose më i vogël.
9. Një zhvillim i kërkuar në përputhje me dispozitat e kësaj rregulloreje, nuk kryhet në zona subjekt i mbushjes urbane, sipërfaqja bruto e mbetur e pazhvilluar e së cilës është në vlerën 20% ose më e lartë dhe intensiteti ekzitues i ndërtimit, i matur për pjesën e zhvilluar është në vleren 2.5 ose më i lartë. 
10. Sipërfaqja, e zhvilluar dhe e pazhvilluar, sipas përcaktimit të pikës 9 të këtij neni, matet si shumatore e parcelave në pronësi private dhe nuk përfshin rrugët, sheshet publike ekzistuese dhe hapësira të tjera të shfrytëzuara për shërbime publike. 
11. Infrastruktura e nevojshme që mundëson funksionimin e një zhvillimi të ri dhe e lidh zhvillimin e ri me rrjetet ekzistuese të infrastrukturave, realizohet nga zhvilluesi dhe leja e përdorimit jepet vetëm pasi kjo infrastrukturë regjistrohet në Regjistrin e Pasurive të Paluajtshme sipas përcaktimit të legjislacionit në fuqi. 
12. Çdo zhvillim i miratuar në bazë të kësaj rregulloreje, zbaton kushtet, rregullat dhe normat e detyrueshme të përcaktuara në “Rregulloren kombëtare të planifikimit”.

SEKSIONI 3
DISPOZITA KALIMTARE DHE TË FUNDIT

Neni 11
Kundërvajtjet administrative

Shkelja e dispozitave të kësaj rregulloreje është subjekt i kundervajtjeve administrative sipas përcaktimit të nenit 82 të ligjit nr.10 119, datë 23.4.2009 “Për planifikimin e territorit”.

Neni 12
Periudha tranzitore 

 Njësia e qeverisjes vendore që kryen zhvillimin bazuar në dispozitat e kësaj rregulloreje, në momentin e hyrjes në fuqi në tërësi të ligjit nr.10 119, datë 23.4.2009 “Për planifikimin e territorit”, zbaton përcaktimet sipas pikave 1, 2, 3, 4, 5 dhe 6 të nenit 7, të kësaj rregulloreje, jo më vonë se 1 muaj nga data e hyrjes në fuqi të kësaj rregulloreje, dhe informon të interesuarit për zhvillim sipas përcaktimit të pikave 7 dhe 8 të nenit 7 të kësaj rregulloreje. 
















VENDIM 
Nr.541, datë 27.7.2011 

PëR DISA NDRYSHIME në VENDIMIN NR.1114, datë 30.7.2008 të KëSHILLIT të MINISTRAVE “PëR DISA çëSHTJE në ZBATIM të LIGJEVE NR.7703, DATë 11.5.1993 “PëR SIGURIMET SHOQëRORE në REPUBLIKëN E SHQIPëRISë”, të NDRYSHUAR, NR.9136, DATë 11.9.2003 “PëR MBLEDHJEN E KONTRIBUTEVE të DETYRUESHME të sigurimeve shoqërore dhe shëndetësore në republikën e shqipërisë”, të NDRYSHUAR, DHE NR.7870, DATë 13.10.1994 “PëR SIGURIMET SHëNDETëSORE në REPUBLIKëN E SHqIPëRISë”, të NDRYSHUAR” 

Në mbështetje të nenit 100 të Kushtetutës, të ligjit nr.7703, datë 11.5.1993 “Për sigurimet shoqërore në Republikën e Shqipërisë”, të ndryshuar, dhe të ligjit nr.7870, datë 13.10.1994 “Për sigurimet shëndetësore në Republikën e Shqipërisë”, të ndryshuar, me propozimin e Ministrit të Financave, Këshilli i Ministrave 

VENDOSI: 

Në vendimin nr.1114, datë 30.7.2008 të Këshillit të Ministrave, të ndryshuar, bëhen këto ndryshime dhe shtesa: 
1. Pika 2 e kreut II, ndryshohet, si më poshtë vijon: 
“2. Paga minimale mujore, për efekt të llogaritjes së kontributeve të sigurimeve, shoqërore e shëndetësore, nga data 1.7.2011 e në vazhdim, të jetë jo më pak se 17 540 (shtatëmbëdhjetë mijë e pesëqind e dyzet) lekë, ndërsa paga maksimale mujore të jetë 87 700 (tetëdhjetë e shtatë mijë e shtatëqind) lekë. 
Për të punësuarit, marrëdhëniet e punës të të cilëve rregullohen me ligjin nr.7961, datë 12.7.1995 “Kodi i punës në Republikën e Shqipërisë”, të ndryshuar, paga minimale mujore për llogaritjen e kontributeve, është ajo e përcaktuar nga Këshilli i Ministrave, në zbatim të nenit nr.111 të ligjit të sipërpërmendur, e cila nuk mund të jetë më e ulët se paga minimale, e përcaktuar në paragrafin e parë të kësaj pike.”. 
2. Pikat 1, 2, 6, 7, 9, 10, 11 e 13 të kreut III, ndryshohen, si më poshtë vijon: 
“l. Shuma minimale mujore e kontributeve, për të gjitha degët e sigurimit, për periudhën nga data 1.7.2011 e në vazhdim, të jetë 4 894 (katër mijë e tetëqind e nëntëdhjetë e katër) lekë. 
Kontributi minimal mujor, sipas degëve të sigurimit, të jetë: 
në % 		në lekë 
Dega e sigurimit të sëmundjeve					0.3 		52; 
Dega e sigurimit të barrëlindjeve 				1.4 		246; 
Dega e sigurimit të pensioneve 					21.6		3 790; 
Dega e sigurimit të aksidenteve dhe 
sëmundjeve profesionale 					0.3 		52; 
Dega e sigurimit të papunësisë					0.9 		158; 
Sigurimet shëndetësore 						3.4 		596. 
2. Shuma minimale mujore e kontributit të sigurimit shëndetësor për të vetëpunësuarin dhe për pjesëtarët e familjes, të patrajtuar me pagë, të jetë 7 për qind e pagës minimale mujore, e barabartë me 1 228 (një mijë e dyqind e njëzet e tetë) lekë. 
6. I vetëpunësuari, i vetëpunësuari në ortakëri, i vetëpunësuari që punëson të tretë (me përjashtim të të vetëpunësuarit në bujqësi), duke filluar nga data 1.7.2011 e në vazhdim, paguan për vete një kontribut të detyrueshëm për sigurimet, shoqërore dhe shëndetësore, në masën 30 për qind (23 për qind sigurim shoqëror dhe 7 për qind sigurim shëndetësor) të pagës mujore minimale prej 17 540 (shtatëmbëdhjetë mijë e pesëqind e dyzet) lekësh, të barabartë me 5 262 (pesë mijë e dyqind e gjashtëdhjetë e dy) lekë në muaj. 
7. I vetëpunësuari, për pjesëtarët e familjes së tij mbi 16 vjeç, që nuk trajtohen me pagë, por që punojnë e bashkëjetojnë me të ligjërisht (me përjashtim të të vetëpunësuarit në bujqësi), duke filluar nga data 1.7.2011 e në vazhdim, paguan kontribut të detyrueshëm për sigurimet, shoqërore dhe shëndetësore, në masën 30 për qind (23 për qind sigurim shoqëror dhe 7 për qind sigurim shëndetësor) të pagës mujore minimale prej 17 540 (shtatëmbëdhjetë mijë e pesëqind e dyzet) lekësh, të barabartë me 5 262 (pesë mijë e dyqind e gjashtëdhjetë e dy) lekë në muaj. 
9. Personat e vetëpunësuar në veprimtari, tregtare apo shërbimi, ambulante, nga data 1.7.2011 e në vazhdim, të deklarojnë dhe të paguajnë kontribut minimal mujor në shumën 1 800 (një mijë e tetëqind) lekë. 
10. Personat mbi 16 vjeç, me të ardhura të rregullta nga pronësia e që nuk janë të punësuar diku tjetër, duke filluar nga data 1.7.2011 e në vazhdim, të paguajnë kontribut vetëm për sigurimin shëndetësor, në masën 7 për qind të pagës mujore minimale, prej 17 540 (shtatëmbëdhjetë mijë e pesëqind e dyzet) lekësh. 
11. Të vetëpunësuarit në bujqësi, nga data 1.7.2011 e në vazhdim, të derdhin kontribut vjetor, për sigurimet shoqërore, në masën 21 600 (njëzet e një mijë e gjashtëqind) lekë, me përjashtim të të vetëpunësuarve që banojnë në rrethet: Bulqizë, Dibër, Gramsh, Has, Kolonjë, Kukës, Librazhd, Malësi e Madhe, Mat, Mirditë, Pukë, Skrapar, Tepelenë dhe Tropojë, për të cilët masa e kontributit vjetor është 14 040 (katërmbëdhjetë mijë e dyzet) lekë. 
13. Kontributi i detyrueshëm për sigurimet shoqërore, për personat që punojnë si punëtorë shtëpie, nga data 1.7.2011 e në vazhdim, të jetë 1 800 (një mijë e tetëqind) lekë në muaj.”. 
3. Pika 6 e kreut IV, ndryshohet, si më poshtë vijon: 
“6. Mbështetur në ligjin nr.10 418, datë 21.4.2011 “Për legalizimin e kapitalit dhe faljen e një pjese të borxhit tatimor e doganor”, të vetëpunësuarit në bujqësi paguajnë kontributet për sigurimet shoqërore e shëndetësore, për vitin në vazhdim, pasi të kenë shlyer detyrimet e papaguara për sigurimet shoqërore, që nga data 1.1.2009. 
Të vetëpunësuarit në bujqësi, të cilët nuk arrijnë të plotësojnë kushtin minimal të vjetërsisë në punë, për të përfituar pension të pjesshëm sipas dispozitave të ligjit nr.7703, datë 11.5.1993 “Për sigurimet shoqërore në Republikën e Shqipërisë”, të ndryshuar, mund të kryejnë pagesa kontributesh pas plotësimit të moshës për pension, por me kusht që ato t’u korrespondojnë periudhave para plotësimit të moshës për pension dhe të mos jetë caktuar ende asnjë lloj pensioni.”. 
4. Kreu VIII ndryshohet, si më poshtë vijon: 
“VIII. SHUMA BAZË E PËRFITIMEVE 
1. Në mbështetje të neneve 2, 32, 36, e 48 të ligjit nr.7703, datë 11.5.1993 “Për sigurimet shoqërore në Republikën e Shqipërisë”, të ndryshuar, shuma bazë e përfitimit, nga data 1.7.2011 e në vazhdim, të jetë 11 117 (njëmbëdhjetë mijë e njëqind e shtatëmbëdhjetë) lekë në muaj.
 2. Në mbështetje të nenit 96 të ligjit nr.7703, datë 11.5.1993 “Për sigurimet shoqërore në Republikën e Shqipërisë”, të ndryshuar, shuma e përfitimit, për personat, që nuk plotësojnë kushtet për përfitimin e masës së pensionit, të përcaktuar në paragrafin e parë të këtij neni, nga data 1.7.2011 e në vazhdim, të jetë 7 468 (shtatë mijë e katërqind e gjashtëdhjetë e tetë) lekë në muaj. 
3. Në mbështetje të pikës 3 të nenit 27, të pikës 2 të nenit 59, dhe të nenit 60 të ligjit nr.7703, datë 11.5.1993 “Për sigurimet shoqërore në Republikën e Shqipërisë”, të ndryshuar, baza e vlerësuar mujore për efekt të llogaritjes së të ardhurave për barrëlindje, për rastet kur e drejta e përfitimit ka lindur, por përfituesja nuk ka pagë gjatë gjithë muajve të vitit të fundit kalendarik, llogaritet duke bashkuar shumën e pagave faktike për muajt që është derdhur kontribut për sigurimet shoqërore, me shumën e pagave minimale të përcaktuara për efekt të derdhjes së kontributit të sigurimit shoqëror për muajt pa kontribut, pjesëtuar me 12 muaj. 
4. Në mbështetje të pikës 4 të nenit 27 të ligjit nr.7703, datë 11.5.1993 “Për sigurimet shoqërore në Republikën e Shqipërisë”, të ndryshuar, shuma bazë e përfitimit për gratë, të cilat e kanë periudhën e fundit të sigurimit si të vetëpunësuara në bujqësi, nga data 1.7.2011 e në vazhdim, të jetë 7 468 (shtatë mijë e katërqind e gjashtëdhjetë e tetë) lekë në muaj.”. 
Ky vendim hyn në fuqi pas botimit në Fletoren Zyrtare dhe i shtrin efektet nga data 1.7.2011. 
Kryeministri 
Sali Berisha

